[{"text_idx": "#000000", "text": "Altsasu Auziagatik lehenengo atxiloketen laugarren urteurrena gogoratzeko eta \"injustizia\" salatzeko ekimen xumea egin zuten, eta \"Lau urte. Altsasukoak Aske\" eskultura mugikorra mustu zuten. Laster Estrasburgoko auzitegian epaiaren aurkako helegitea aurkeztuko dutela aurreratu zuten"}, {"text_idx": "#000001", "text": "\u201cGure istorioa oraindik ez da bukatu, gure buruari ez diogu gogorarazteko denborarik eman\u201d. Amaia Amilibia Jon Ander Coben ama eta Altsasu Gurasoak taldeko kidearen hitzak dira. Larunbatean lau urte egin zituen Altsasuko ferietako liskarragatik lehenengo zazpi gazteen atxiloketak izan zirela, eta lau urte ondoren Jonanek eta Julenek Zaballako espetxean jarraitzen dute. Adur, Jokin, Oihan, In\u0303aki eta Aratz hirugarren graduan daude, Altsasun. Egoera desberdina den arren, \u201clau urte askatasunik gabe\u201d daramatzate. Laugarren urteurrena gogoratzeko larunbatean \u201cLau urte. Altsasukoak Aske\u201d eskultura mugikorra mustu zuten Altsasu Gurasoak taldeak eta Altsasukoak Aske plataformak. Eskultura bi edo hiru astez Altsasun egonen da, eta ondoren herrietara eramatea aurreikusi dute."}, {"text_idx": "#000002", "text": "Espainiako Auzitegietan azken urteetan izan den \u201cinjustizia\u201d kasu nabarmenetariko baten moduan oroituko dela esan zuen Antxon Ramirez de Alda Altsasu Gurasoak taldeko kideak larunbatean egindako ekimenean: \u201cLau urte luze izan dira borondatezko esku-hartze ankerra eta zentzugabea izan duen prozesu judizial honetan murgildurik aurkitzen garela, ezkutuko interesak dituena eta oinarrizko eskubideak behin eta berriro zapuztu dituena\u201d. Gogoratu zuenez, Nafarroako Auzitegian haien burua aurkeztu zituzten arren, duela lau urteko azaroaren 14an \u201cgure seme-alabetako zazpi\u201d atxilotu zituen Guardia Zibilak."}, {"text_idx": "#000003", "text": "Goiz huraOihan eta Aratz Gasteizen eta Goierrin atxilotu zituzten, beraien ikastetxeetarako bidean; Ainara praktikak egiten ari zen Aguraingo egoitzan, eta Jokin, Jonan eta Julen beraien etxeetan. Madrilera eraman zituzten eta deklaratu ondoren Ainara aske gelditu zen. \u201cGehiegizko operazio bat izan zen, iraganeko operazio polizialetan oinarria zuena\u201d. Altsasuko herria eta gazteria kriminalizatzeko asmoarekin egindakoa izan zela gaineratu zuen. Zazpigarren gaztea, Adur, bere burua Auzitegi Nazionalean aurkeztu zuenean atxilotu zuten."}, {"text_idx": "#000004", "text": "Azaroaren 14ko atxiloketak \u201czentzugakeria luze baten hasiera\u201d baino ez zirela izan esan zuen Ramirez de Aldak ekimenean. Adurrek, Jokinek eta Oihanek hiru urte eta erdi pasa dute espetxean Madrileko hainbat kartzeletan hasieran eta Zaballakoan ondoren. Uztailean hirugarren gradua eskuratu zuten. Gaur eguneko pandemia dela eta, eskuturreko edo orkatilako pultsera telematikoa daramatzate eta lau egunez zortzi ordu etxean egon behar dira. 2024ko maiatzera arte ez zaie amaituko zigorra. Aratz eta In\u0303aki abendutik hirugarren graduan daude. Zigorra amaituko zaien lehenengoak izanen dira; 2022ko uztailean eta 2021eko urrian, hurrenez hurren."}, {"text_idx": "#000007", "text": "EuroparaEspainiako justizia sistemaren urrats guztiak agortu dituzte. Auzitegi Naizonalak 2018an lehen zigorrak ezarri zituen, eta urte bete beranduago Auzitegi Gorenak zigorrak murriztu zituen. Bi auzitegietan helegiteak jarri zituzten, eta Auzitegi Konstituzionalean ezarri zuen, baina atzera bota zuen. Beraz, aukerak agortuta, Europako bidea \u201cireki\u201d zaie: Estrasburgoko Giza Eskubideen Europako Auzitegian helegitea aurkeztuko dutela aurreikusi dute."}, {"text_idx": "#000008", "text": "\"Europak zer esango duen ez dakigu, baina guk, baita gizarteak ere, badakigu zer gertatu den\""}, {"text_idx": "#000009", "text": "'Lau urte. Altsasukoak Aske' eskultura mustu dute, laugarren urteurrenean"}, {"text_idx": "#000010", "text": "Foru plaza 23,1 Altsasu 31800 (Nafarroa)"}]